‹‹ማህበራቱ ጥራት ያለው ምርት በተመጣጣኝ ዋጋ ቢያቀርቡም የአመለካከት ችግር ማነቆ ፈጥሯል›› – ኤጀንሲው
አዳማ፡- የህብረት ሥራ ማሕበራት ጥራት ያለው ምርት በተመጣጣኝ ዋጋ ቢያቀርቡም ህብረተሰቡ ላይ የአመለካከት ችግር መኖሩ ማነቆ መፍጠሩን የፌዴራል ህብረት ስራ ኤጀንሲ አስታወቀ፡፡ 7ኛ አገር አቀፍ የህብረት ስራ ኤግዚቢሽን አስመልክቶ የኤጀንሲው ዋና ዳይሬክተር አቶ ኡስማን ሱሩር ትናንት በአዳማ መግለጫ በሰጡበት ወቅት እንደተናገሩት፤ ማህበራት በተመጣጣኝ ዋጋ የግብርና ምርቶች በጥራት ቢያቀርቡም ህብረተሰቡ ላይ ያለው የአመለካከት ችግር ፈጥሯል፡፡ ‹‹ካለፈው ዘመን ጋር ተያይዞ በህብረት ስራ ማህበራት ጥራት ያለው ምርት አይቀርብም የሚል እሳቤ አለ፡፡›› የሚሉት ዋና ዳይሬክተሩ፣ ‹‹አሁን ግን ኤጀንሲው ድጋፍ እያደረገ ማህበራቱ ጥራት ያለው ምርት በማቅረብ ላይ ናቸው፡፡›› ብለዋል፡፡ አቶ ዑስማን. ማህበራት ገጠርና ከተማን በማስተሳሰር የሸማቹን ህብረተሰብ ሮሮ ለመቀነስና ገበያ ለማረጋጋት በከተሞች ጤናማ የግብይት ስርዓት እንዲፈጠር ሚናቸውን እየተወጡ መሆኑን አስታውቀዋል፤ ለአብነትም በኪሎ 30 ብር የነበረው ሽንኩርት በ18 ብር በመሸጥ ሰው ሰራሹን የዋጋ ግሽበት መከላከል መቻሉን ጠቁመዋል፡፡ አክለውም፤ 3 ሺህ 700 ብር የነበረውን ጤፍ ከ2ሺህ 500 እስከ 2ሺህ 700 ብር እየቀረበ መሆኑንና ይህም ማህበራቱ እየደገፉ እንደሚገኝ አመልክተዋል፡፡የዳበረ የነጻ ገበያ ኢኮኖሚ ባላቸው ጀርመንና ጣሊያን በመሳሰሉ አገራት የህብረት ስራ ማህበራትን በስፋት የሚጠቀሙ መሆናቸውን የተናገሩት ዋና ዳይሬክተሩ፣ ከ90 ሺህ በላይ የህብረት ስራ ማህበራት ከ21 ሚሊዮን በላይ አባላትን በመያዝ 26 ቢሊዮን ብር ሀብት ያላቸው በመሆኑ ኤጀንሲው ከሚያደርጋቸው ጥረቶች ባሻገር ህብረተሰቡም ማህበራቱን በመጠቀም በኩል ሚናውን ሊወጣ እንደሚገባ አመልክተዋል፡፡7ኛው አገር አቀፍ የህብረት ስራ ኤግዚቢሽን ከጥር 28 አስከ የካቲት 4 ቀን 2012 ዓ.ም በአዲስ አበባ ኤግዚቢሽን ማዕከል የሚካሄድ ሲሆን፣ ‹‹የህብረት ስራ ግብይት ለሰላም ግንባታ›› በሚል መሪ ሐሳብ የሚካሄድ መሆኑ ታውቋል፡፡ አዲስ ዘመን ጥር 26/2012ምህረት ሞገስ